অন্ধ্রপ্রদেশের ঘটনায় আর্থিক সাহায্য ঘোষণা করল প্রধানমন্ত্রীর দফতর!

ওয়েব ডেস্ক : অন্ধ্রপ্রদেশের (Andhra Pradesh) শ্রীকাকুলামে ভেঙ্কটেশ্বর স্বামী মন্দিরে ঘটে গিয়েছে ভয়াবহ ঘটনা। মন্দিরে পদপিষ্টের (Stampede) ঘটনায় মৃত্যু হয়েছে অন্তত ১২ জনের। ঘটনায় আহত হয়েছেন অনেকে। তাঁদেরকে ভর্তি করা হয়েছে হাসপাতালে। সেই ঘটনায় প্রধানমন্ত্রী নরেন্দ্র মোদির দফতরের (PMO Office) তরফে আর্থিক সাহায্যের কথা ঘোষণা করা হয়েছে।

জানা গিয়েছে, শনিবার একাদশী উপলক্ষে বিপুল ভক্তসমাগমে পদপিষ্টের পরিস্থিতি তৈরি হয়েছে কাসিবুগ্গার বেঙ্কটেশ্বর স্বামী মন্দিরে। এক সময়ে হাজার হাজার মানুষের ভড় সামাল দেওয়া দুষ্কর হয়ে ওঠে। সেখানে ধাক্কাধাক্কি ও হুড়োহুড়ির কারণে অনেকে পড়ে যান। যার ফলে এই মর্মান্তিক ঘটনা ঘটে বলে খবর। এই ঘটনায় শোক প্রকাশ করেছেন প্রধানমন্ত্রী নরেন্দ্র মোদি (Narendra Modi)। পিএমও অফিসের (PMO Office) তরফে লেখা হয়েছে, ‘অন্ধ্রপ্রদেশের শ্রীকাকুলামের ভেঙ্কটেশ্বর স্বামী মন্দিরে পদদলিত হওয়ার ঘটনায় আমি ব্যথিত। যারা তাদের নিকটাত্মীয়দের হারিয়েছেন তাদের প্রতি আমার সমবেদনা। আহতদের দ্রুত আরোগ্য কামনা করছি।’

আরও খবর : মার্কেট ক্যাপে সুইগিকে টপকে এগিয়ে গেল জোম্যাটো

সঙ্গে আর্থিক সাহায্যের কথাও ঘোষণা করা হয়েছে। মর্মান্তিক এই ঘটনায় নিহতদের পরিবারকে ২ লক্ষ টাকা করে আর্থিক সাহায্যের কথা ঘোষণা করা হয়েছে প্রধানমন্ত্রী দফতরের (PMO Office) তরফে। পাশাপাশি আহতদেরকে ৫০ হাজার টাকা সাহায্যের কথাও ঘোষণা করা হয়েছে।

অন্যদিকে ঘটনার পরেই অন্ধ্রপ্রদেশের মুখ্যমন্ত্রী চন্দ্রবাবু নায়ডু (N. Chandrababu Naidu) সমাজমাধ্যমে শোকপ্রকাশ করে লিখেছেন, “বেঙ্কটেশ্বর মন্দিরের পদপিষ্টের ঘটনায় আমি স্তম্ভিত। ভক্তদের মৃত্যু অত্যন্ত হৃদয়বিদারক। আহতদের দ্রুত চিকিৎসার ব্যবস্থা করা হচ্ছে। সংশ্লিষ্ট কর্মীদের দ্রুত উদ্ধারকাজ সম্পন্নের নির্দেশ দিয়েছি।” স্থানীয় প্রশাসন ও জনপ্রতিনিধিদেরও ঘটনাস্থলে গিয়ে পাশে দাঁড়ানোর নির্দেশ দিয়েছেন মুখ্যমন্ত্রী।

দেখুন অন্য খবর :